Rumsfeld: Nemam namjeru dati ostavku
Predsjednik Bush poručio da je najbolje da Donald Rumsfeld ostane ministar obrane jer dobro obavlja svoj posao
Američki ministar obrane Donald Rumsfeld izjavio je da ne razmatra podnošenje ostavke. Nekoliko umirovljenih generala u posljednje je vrijeme javno zatražilo ostavku prvog čovjeka Pentagona zbog njegovih navodnih pogrešaka pri planiranju i vođenju rata u Iraku. Ministar Rusmfeld očitovao se o pozivima za njegovu smjenu nekoliko sati nakon što je dobio još jedan snažan izraz podrške predsjednika Busha. Na pitanje razmatra li podnošenje ostavke ministar Rumsfeld je rekao «ne». Odgovarajući na prvo pitanje tiskovne konferencije ministar je deset minuta govorio o svojim postignućima, brojnim uspjesima i reformi oružanih snaga, ali nije otvoreno spomenuo rat u Iraku. U jednom trenutku usporedio je trenutno nezadovoljstvo nekim njegovim odlukama s jednom kontroverznom odlukom koju je napravio u prvom mandatu na dužnosti ministra obrane prije 30 godina. Ministar Rumsfeld je sugerirao da dio nezadovoljstva umirovljenih generala proizlazi iz njihovog neslaganja s nekim njegovim reformama. No on je odbio izravno komentirati kritiku da se nije dovoljno isplaniralo poslijeratno razdoblje u Iraku te da je on donio niz loših strateških odluka zbog kojih bi trebao odstupiti. Ptrethodno je predsjednik Bush snažno podržao ministra Rumsfelda tijekom susreta s novinarima u Bijeloj kući. Predsjednik Bush je u petak objavio pisanu izjavu u kojoj je stao u obranu ministra Rusmfelda izrazivši svoju punu podršku onome što je nazvao ministrovim energičnim i postojanim čelništvom. Među kritičarima ministra Rumsfelda u posljednje vrijeme nalazi se niz generala koji su obnašali visoke dužnosti u Pentagonu, ali i na zapovjednim mjestima na terenu. Među njima je i umirovljeni general bojnik John Batiste koji je još prošle godine zapovjedao pješačkom divizijomu u Iraku. Ministar Rumsfeld je, kako je javljeno, bio toliko zadovoljan njegovom službom da mu je ponudio promociju i mjesto drugog po hijerahiji zapovjednika u Iraku. Umjesto toga, general Batiste je otišao u mirovinu i odnedavno počeo javno kritizirati ministra Rumsfelda uključujući i jedan intervju koji je dao za Glas Amerike. Ministar Rumsfeld je jučer pozvao neke umirovljene generale i druge stručnjake koji rade kao komentatori za medije da posjete Pentagon kako bi bili brifirani te se susreli na pola sata sa samim ministrom. Svrha tih sastanaka jest da komentatori dobiju najsvježije informacije za pripremu svojih analiza. Na konferenciji za novinare je, uz ministra Rumsfelda, bio načelnik Združenog stožera, marinski general Peter Pace. General Pace je kritizirao svoje bivše kolege te je izrazio podršku ministru Rumsfeldu.